Document ID: 32004D0006

Komisijos Sprendimas
2003 m. lapkričio 5 d.
įsteigiantis Europos draudimo ir profesinių pensijų priežiūros institucijų komitetą
(Tekstas svarbus EEE)
(2004/6/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
kadangi:
(1) 2001 m. birželio mėn. Komisija priėmė Sprendimus 2001/527/EB [1] ir 2001/528/EB [2], įsteigiančius atitinkamai Europos vertybinių popierių rinkos priežiūros institucijų komitetą ir Europos vertybinių popierių komitetą.
(2) Savo 2002 m. vasario 5 d. ir lapkričio 21 d. rezoliucijose Europos Parlamentas patvirtino keturių lygių reglamentavimo sistemą, propaguotą Ekspertų komiteto baigiamojoje ataskaitoje, ir paragino kai kuriuos šios sistemos aspektus taip pat taikyti ir bankininkystės ir draudimo sektoriams, laikantis aiškaus Tarybos įsipareigojimo vykdyti reformą, kad būtų užtikrintas reikiamas institucijų balansas.
(3) 2002 m. gruodžio 3 d. Taryba paragino Komisiją įgyvendinti tokius susitarimus bankininkystės ir draudimo, ir profesinių pensijų srityse, ir nedelsiant įsteigti su šiomis sritimis susijusius patariamuosius komitetus.
(4) Turėtų būti sukurtas Europos draudimo ir profesinių pensijų priežiūros institucijų komitetas (toliau - Komitetas), kuris būdamas savarankiškas organas, svarstytų, vestų diskusijas ir patartų Komisijai draudimo, perdraudimo ir profesinių pensijų srityje. Tačiau, nors profesinių pensijų srityje Komitetas turėtų nagrinėti tokių susitarimų reglamentuojančius ir priežiūros aspektus, tačiau jis neturėtų skirti dėmesio darbo ir socialinės teisės aspektams, pavyzdžiui darbo režimo organizavimui, o ypač klausimams, susijusiems su privaloma naryste (priklausymu organizacijoms), arba kolektyvinių derybų susitarimų rezultatams.
(5) Minėtas Komitetas taip pat turėtų padėti nuosekliai ir laiku taikyti Bendrijos teisės aktus valstybėse narėse užtikrindamas veiksmingesnį nacionalinių priežiūros institucijų bendradarbiavimą, vykdydamas kolegų peržiūras ir skatindamas geriausią patyrimą.
(6) Komitetas turėtų organizuoti savo veiklos procedūras, ypač atsižvelgti į atitinkamų kompetentingų institucijų specifiškumą ir išlaikyti glaudžius darbo ryšius su Komisija ir Komitetu, sukurtu 2003 m. lapkričio 5 d. Komisijos sprendimu 2004/9/EB, įsteigiančiu Europos draudimo ir profesinių pensijų komitetą [3]. Pirmininką komitetas išsirenka iš savo narių.
(7) Komitetas turėtų anksti pradėti išsamias viešai ir aiškiai vykdomas konsultacijas su rinkos dalyviais, vartotojais ir galutiniais naudotojais.
(8) Komitetas turėtų nustatyti savo darbo tvarkos taisykles ir visiškai laikytis Sutartyje nustatytos institucijų kompetencijos ir institucijų balanso,
NUSPRENDĖ:
1 straipsnis
Įsteigiama draudimo ir profesinių pensijų Bendrijoje nepriklausoma patariamoji grupė, vadinama "Europos draudimo ir profesinių pensijų priežiūros institucijų komitetu" (toliau - Komitetas).
2 straipsnis
Komiteto funkcija - patarti Komisijai jos prašymu per laikotarpį, kurį Komisija gali nustatyti atsižvelgdama į klausimo skubumą, arba pačio Komiteto iniciatyva, pirmiausia dėl įgyvendinimo priemonių draudimo, perdraudimo ir profesinių pensijų srityje projektų rengimo.
Komitetas prisideda prie nuoseklaus Bendrijos direktyvų taikymo ir prie valstybių narių vykdomos priežiūros praktikos visoje Bendrijoje konvergencijos.
Komitetas taip pat yra forumas bendradarbiavimo priežiūros srityje, taip pat ir dėl pasikeitimo informacija apie prižiūrimas institucijas.
3 straipsnis
Komitetą sudaro nacionalinių valstybinės valdžios institucijų, kompetentingų draudimo, perdraudimo ir profesinių pensijų priežiūros srityje, aukšto lygio atstovai. Kiekviena valstybė narė paskiria savo kompetentingų institucijų aukšto lygio atstovus dalyvauti Komiteto posėdžiuose.
Komiteto posėdžiuose dalyvauja Komisija ir paskiria aukšto lygio atstovą dalyvauti visuose jo svarstymuose.
Jei aptariant dienotvarkės klausimą reikia pasikeisti konfidencialia informacija apie prižiūrimą instituciją, dalyvauti tokioje diskusijoje gali būti leidžiama tik tiesiogiai susijusioms priežiūros institucijoms.
Komitetas renka pirmininką iš savo narių.
Komitetas gali pasikviesti į posėdžius ekspertus ir stebėtojus.
Komitetas nesvarsto darbo ir socialinės teisės aspektų, pavyzdžiui darbo režimo organizavimo, ypač privalomos narystės ir kolektyvinių derybų susitarimų rezultatų.
4 straipsnis
Komitetas palaiko glaudžius darbo ryšius su Komisija ir Komitetu, įsteigtu Sprendimu 2004/9/EB.
Jis gali sudaryti darbo grupes. Komisija kviečiama dalyvauti darbo grupių darbe stebėtojos statusu.
5 straipsnis
Prieš perduodamas savo nuomonę Komisijai, Komitetas iš anksto organizuoja išsamias, viešai ir aiškiai vykdomas konsultacijas su rinkos dalyviais, vartotojais ir galutiniais naudotojais.
6 straipsnis
Komitetas pateikia Komisijai metinę ataskaitą.
7 straipsnis
Komitetas priima savo darbo tvarkos taisykles ir organizuoja savo veiklos procedūras.
8 straipsnis
Komitetas pradeda vykdyti savo funkcijas 2003 m. lapkričio 24 d.
Priimta Briuselyje, 2003 m. lapkričio 5 d.

Labels: 0
2
15